TV ja leffat

Muumilaakson tarinoiden käsikirjoituksen suomalaisen kieliversion uudesta suomennoksesta vastaa Minna Tasanto.

MTV tuo muumit takaisin remasteroituna.

Muumeihin on tehty uusi suomenkielinen käännös.

Vanhoja termejä poistuu sarjasta.

Muumien kieltä on nykypäiväistetty uuteen dubbaukseen. MTV

Ääninäyttelijänä, dubbauskääntäjänä, -ohjaajana ja tuotantopäällikkönä työskennelleen Minna Tasannon aikaisempia käännöstöitä ovat olleet muun muassa Vihdoin kotona -elokuva, Postimies Pate, Tenavat ja Karvinen -televisiosarjat.

Tasanto loihti muumien uusiodubbauksen käsikirjoituksen käyttäen apunaan sarjan alkuperäistä englanninkielistä sekä suomenkielistä käsikirjoitusta ja muumikirjoja.

Hän vakuuttaa, että uusi dubbaus kunnioittaa vahvasti muumitarinoita ja alkuperäistä tyyliä.

- Ei sinne tule Stadin slangia eikä edes Oulun murretta, vaikka olenkin sieltä kotoisin, Tasanto leikkaa villeimmiltä huhuilta siivet.

Minna Tasanko on viettänyt huimasti aikaa muumien parissa uuden dubbauskäsikirjoituksen vuoksi. INKA SOVERI

Kääntäjä ei ottanut pestiä vastaan sillä oletuksella, että hänen täytyisi nimenomaan lähteä modernisoimaan muumeja.

- En ajattele sitä siten, että tässä olisi pakko uudistaa kieltä tai että se olisi lähtökohtana. Enemmänkin ajattelin, että miten luontevasti omassa työssäni kukin repliikki kääntyisi suomen kielelle tänä päivänä.

Eräässä 1990-luvun muumijaksossa keksijänä kunnostautunut Niisku-hahmo toteaa Samuli Edelmannin äänellä seuraavasti: " Ajattelematon suunnitelma, joka on voinut kypsyä vain naisen vaatimattomissa aivoissa. " Tasannon mukaan repliikki on oiva esimerkki siitä, että nykyään moista lausahdusta ei pidettäisi soveliaana muumihahmolle.

Muumihahmojen käyttöoikeuksia valvova ja myyvä Janssonin perikunnan omistama Moomin Characters Oy on myös esittänyt toiveita siitä, että sukupuolia ei korostettaisi uusissa dubbauksissa.

- Olen saanut ohjeistuksen, jonka mukaan mies- ja naisviittauksia karsitaan ja pidetään mahdollisimman minimissä, Tasanko kertoo.

Tasangon mukaan alkuperäisissä muumidubbauksissa on hauskoja sutjautuksia, mutta kaikki eivät ole nykypäivää. Muumeissa toisia on nimitelty muun muassa idiootti, ääliö ja tomppeli -termein.

- Ne ovat aika voimakkaita ilmauksia. En haluaisi opettaa lapselle, että sellaiset sanat olisivat okei, vaikka ne tulisivat Pikku Myyn suusta. Mutta kyllä sieltä löytyy nyt hölmöä, pöhlöä, höpsykkää ja hömelöä, kääntäjä vinkkaa.

Kyynikot ennustivat, että muumien uusiodubbauksessa Muumilaakson herkkuna tunnettu vaapukkamehu kääntyisi uudessa käännöksessä energiajuomaksi. Ihan niin korkealentoiseen muutokseen ei sorruttu, mutta kääntäjän hampaisiin termi päätyi.

- Se taitaa olla nyt vadelmamehua. Nyt tämä on varmaan pilalla koko juttu, pitäisikö tässä painaa pää kainaloon, Tasanto nauraa.

MTV on hankkinut esitysoikeudet myös Ylen aiemmin sensuroimille kolmelle Suomessa näkemättömille jaksoille. Ne poikkeavat Janssonin muumimaailmasta radikaalisti, sillä niissä nousee esiin japanilainen kansanperinne.

Muumilaakson tarinoiden 26 ensimmäistä jaksoa ilmestyvät MTV:n C More -suoratoistopalveluun ensi viikolla. Kevään aikana sarjaa esitetään myös C More Juniori - ja MTV3-kanavilla sekä MTV Katsomossa.